Hores després de l'atemptat de Barcelona, cap a la 1 de la matinada, 5 homes van protagonitzar un segon atac terrorista, en aquesta ocasió al passeig Marítim de Cambrils. Els homes, tots joves, viatjaven en un Audi A3 que baixava per l'avinguda Jaume I del municipi. En arribar a la rotonda de la confluència amb el passeig Marítim es van trobar amb un control dels Mossos d'Esquadra, situat just davant del Club Nàutic. En veure els Mossos, el vehicle va accelerar, va xocar contra el control, va envestir els Mossos i va acabar bolcant després d'atropellar diverses persones al seu pas, una de les quals, una dona d'uns 60 anys, ha mort aquest divendres per politraumatismes després de ser ingressada a l'Hospital Joan XXIII, on va arribar en estat crític, segons fonts de Salut.

En bolcar el vehicle, els atacants en van sortir carregats amb el que semblaven explosius enganxats al pit, que van resultar ser falsos. També portaven armes blanques, segons ha pogut saber l'ARA. Va ser aleshores quan hi va haver un tiroteig en què els Mossos van matar a trets 4 dels presumptes terroristes. En concret, un sol agent va abatre 4 terroristes amb la seva arma reglamentària, una arma llarga. La seva companya, també va disparar als terroristes i va resultar ferida en rebre un fort cop.

El cinquè terrorista va fugir i uns 50 metres més enllà, al passeig, en direcció a Salou, una patrulla de paisà dels Mossos el va abatre.

En l'atac van resultar ferides 6 persones de diversa consideració. Dos matrimonis, un dels quals de Saragossa, van ingressar a l'Hospital Joan XXIII, on una de les dones ha acabat morint. És la primera víctima en l'atemptat de Cambrils. La policia vincula directament el cas de Cambrils amb l'explosió d'Alcanar de la matinada passada i l'atemptat de la Rambla de Barcelona.

Rambla de Jaume I 1- Un cotxe circula amb 5 ocupants 2- El vehicle xoca contra el control policial Passeig de les Palmeres Control policial 3- El cotxe bolca, 4 dels ocupants són abatuts i un fuig a peu 4- El fugitiu és abatut

Rambla de Jaume I 1 Passeig de les Palmeres 2 Control policial 4 3 1- Un cotxe circula amb 5 ocupants 2- El vehicle xoca contra el control policial 3- El cotxe bolca, 4 dels ocupants són abatuts i un fuig a peu 4- El fugitiu és abatut

Pel que fa als ferits, un està greu -un argentí resident a Barcelona amb greus lesions a la cara que continua a l'UCI-. i la resta tenen ferides de poca importància. A part de l'Hospital Joan XXIII, a l'Hospital Santa Tecla i al Sant Joan de Reus hi van ingressar els altres dos ferits a l'atemptat de Cambrils. Al Joan XXIII també hi ha ingressat un ferit en l'explosió d'Alcanar. El conseller de Salut, Toni Comín, i la ministra de Sanitat, Dolors Montserrat, han visitat aquest divendres a la tarda els ferits a l'Hospital Joan XXIII de Tarragona. Dels 6 ferits a Cambrils, 2 ja han sigut donats d'alta i hi queden 4 ingressats: 3 en estat greu i 1 menys greu.

En una breu compareixença davant dels mitjans, tant Comín com Montserrat han destacat la "unió" de totes les forces polítiques en la "lluita per la tolerància i la pau". "Només des de la democràcia podrem vèncer el terrorisme", ha dit Montserrat. Comín ha fet una crida a no "deixar-se vèncer per la por com a societat". "Les institucions estem juntes per no deixar-nos vèncer. No tenim por", ha afegit.

"La gent va sortir corrent o es va tirar a terra"

Després de l'atac, agents de la unitat d'artificiers van analitzar els cinturons que duien els terroristes, per comprovar si contenien realment el que semblaven explosius, i el vehicle. La zona va quedar acordonada, amb la gent confinada a casa, als hotels i als restaurants de la zona. A la Taberna Kupela, just davant d'on van passar els fets, els Mossos hi van confinar els clients que en aquell moment es trobaven al restaurant. "Estàvem treballant i, de cop, vam sentir un cotxe que accelerava. La gent va sortir corrent en totes direccions, les persones de les terrasses es van tirar a terra; hi havia molta gent a primera línia i ens vam refugiar tots dins del local. La policia ens va prohibir sortir al carrer. Hi va haver molts trets", explica Patxi Garcia, propietari del restaurant.

Els Mossos d'Esquadra van demanar a la població de Cambrils que no sortís de casa o que, si era al carrer, entrés a l'interior d'un immoble. De fet, la zona del Club Nàutic ha estat tallada a la circulació fins aquest matí. Alguns locals han hagut d'obrir més tard perquè no podien accedir a la zona.

Cambrils s'ha llevat aquest divendres a mig gas. El passeig Marítim estava més buit del que és habitual. "Cada matí sortim a passejar i avui no ens hem atrevit", reconeixia l'Elisabet, una turista de Guipúscoa. Els atemptats eren motiu de conversa als bars de Cambrils. "Aquí estem molt tranquils, i si ja sorprèn un atemptat a Barcelona, imagina't aquí al poble", reconeixia Gerard Mañé.

La presència de mossos patrullant pel passeig Marítim o a les principals rotondes de la població no va aturar l'activitat de Cambrils. "Malgrat tot, Cambrils recuperarà a poc a poc la normalitat", ha dit l'alcaldessa del municipi, Camí Mendoza (ERC), que ha destacat i agraït la feina dels Mossos d'Esquadra i de la resta d'efectius. "La seva actuació va ser excel·lent. El primer pas va ser contundent per controlar la situació", ha reconegut l'alcaldessa de Cambrils després del minut de silenci pels atemptats de Barcelona i Cambrils, seguit per un miler de persones davant l'Ajuntament.

Mendoza també ha fet una crida a "no tenir por". "Actes miserables de terror no ens faran fer ni un pas enrere", ha dit. "No podem deixar que una minoria ens prengui la llibertat", ha manifestat per la seva banda el delegat de la Generalitat a Tarragona, Òscar Peris.



Mendoza ha assenyalat: "Arrossegarem aquest sentiment que tenim ara" per, tot seguit, fer una crida a "no tenir por" i "recuperar la normalitat".

540x306 Minut de silenci a Cambrils Minut de silenci a Cambrils

"Hem sentit trets"

Un testimoni dels fets, Hèctor Mestres, va explicar que era amb uns amics en un local del passeig Marítim de Cambrils prenent unes cerveses quan es van sentir trets. De fet, va assegurar que no es va tractar d’un o dos trets, sinó de més d’una desena. D’entrada, van pensar que era el soroll d’uns petards, però quan van veure un agent de policia corrent i demanant que les persones es tanquessin dins els establiments es van alarmar.

Pau Fortuny, que viu al passeig Marítim, a uns 200 metres del Club Nàutic de Cambrils, va explicar que quan tornava a casa va sentir trets. "He vist molta gent corrent, he sentit trets i ha començat a venir policia dient que tothom entrés a casa. Després s'han continuat sentit trets, però ara sembla que la cosa s'ha estabilitzat", va explicar a la 01.30 h.

Aleix Folch també tornava al seu domicili després de passar una estona al passeig Marítim de Cambrils quan va sentir el soroll d’un vehicle que feia una forta frenada, just al davant del Club Nàutic. Tot seguit, va veure els cossos de dues persones estirats a terra. Llavors va començar a sentir un reguitzell de trets, que va durar prop d’un minut i mig. Els agents de policia també van passar per davant del seu carrer per demanar que tothom es quedés tancat dins els habitatges.